LT Europos Sąjungos oficialusis leidinys C 295/6

Pranešimas apie Europos Sąjungos Teisingumo Teismo sprendimus bylose C-249/10P ir C-247/10P Tarybos reglamento (EB) Nr. 1472/2006, nustatančio galutinį antidempingo muitą ir laikinojo muito, nustatyto Kinijos Liaudies Respublikos ir Vietnamo kilmės tam tikros avalynės su batviršiais iš odos importui, galutinį surinkimą

2013/C 295/06

2012 m. vasario 2 d. sprendimu byloje C-249/10P (1) Brosmann et al ir 2012 m. lapkričio 15 d. sprendimu byloje C-247/10P (2) Zhejiang Aokang Shoes Co. Ltd Europos Sąjungos Teisingumo Teismas (toliau – Teismas) iš dalies panaikino 2006 m. spalio 5 d. Tarybos reglamentą (EB) Nr. 1472/2006, nustatantį galutinį antidempingo muitą ir laikinojo muito, nustatyto Kinijos Liaudies Respublikos ir Vietnamo kilmės tam tikros avalynės su batviršiais iš odos importui, galutinį surinkimą (toliau – Reglamentas) (3). Reglamentas panaikintas tiek, kiek jis taikytinas „Brosmann Footwear (HK) Ltd“, „Seasonable Footwear (Zhongshan) Ltd“, „Lung Pao Footwear (Guangzhou) Ltd“, „Risen Footwear (HK) Co Ltd“ bei „Zhejiang Aokang Shoes Co. Ltd“ (toliau – susiję eksportuojantys gamintojai).

Šiuose sprendimuose Teismas nustatė, kad Sąjungos institucijos turėjo išnagrinėti susijusių eksportuojančių gamintojų pateiktus prašymus taikyti jiems rinkos ekonomikos režimą (toliau – RER) ir priimti dėl jų sprendimą.

Sutarties dėl Europos Sąjungos veikimo 266 straipsnyje nustatyta, kad institucijos privalo imtis būtinų priemonių Teismo sprendimams įvykdyti.

Vykdydama šį savo įsipareigojimą, Komisija nusprendė iš naujo atlikti panaikintų reglamento dalių pakeitimo procedūrą nuo to etapo, kuriuo buvo nustatyta pažeidimų, ir įvertinti, ar nuo 2004 m. balandžio 1 d. iki 2005 m. kovo 31 d. susiję eksportuojantys gamintojai veikė rinkos ekonomikos sąlygomis.

Atsižvelgiant į vykdomos procedūros rezultatus, gali tekti atitinkamai iš dalies pakeisti 2009 m. gruodžio 22 d. Tarybos įgyvendinimo reglamentą (ES) Nr. 1294/2009, kuriuo, pagal Tarybos reglamento (EB) Nr. 384/96 11 straipsnio 2 dalį atlikus priemonių galiojimo termino peržiūrą, tam tikrai importuojamai Vietnamo ir Kinijos Liaudies Respublikos kilmės avalynei su batviršiais iš odos nustatomas galutinis antidempingo muitas, kurio taikymas išplėstas tam tikrai importuojamai iš Ypatingojo Administracinio Kinijos Regiono Makao siunčiamai avalynei su batviršiais iš odos, deklaruojamai kaip Ypatingojo Administracinio Kinijos Regiono Makao kilmės arba ne (4).

1. Suinteresuotųjų šalių nustatymas

Šiuo metu Komisija nagrinėja dėl susijusių eksportuojančių gamintojų atlikto RER vertinimo išvadas.

RER vertinimo išvadas ir pasiūlymą dėl Teismo sprendimo įgyvendinimo Komisija ketina atskleisti visoms suinteresuotosioms pirminio tyrimo šalims, joms to paprašius.

Kadangi pirminis tyrimas buvo atliekamas 2005–2006 m., tam, kad Komisija turėtų teisingus galimų suinteresuotųjų šalių duomenis ryšiams, šiuo pranešimu ji prašo per pirminį tyrimą atsiliepusių suinteresuotųjų šalių pranešti, ar jos norėtų susipažinti su pirmiau minėta atskleistina informacija, ir, jei taip, pateikti:

— suinteresuotosios šalies kategoriją nagrinėjamoje byloje (pvz., Sąjungos gamintojas, nesusijęs importuotojas, eksportuojantis gamintojas ir pan.);

— sutikimą įgyvendinant šiuos Teismo sprendimus dalyvauti suinteresuotosios šalies teisėmis;

— suinteresuotosios šalies pavadinimą, adresą ir e. pašto adresą;

— dokumentus, kuriais patvirtinama, kad pirminiame tyrime ji buvo suinteresuotoji šalis.

2. Terminas

Pirmiau nurodytą informaciją Komisija turi gauti per 15 dienų nuo šio pranešimo paskelbimo Europos Sąjungos oficialiajame leidinyje dienos.

3. Atsakymai raštu ir susirašinėjimas

Visa reikiama informacija Komisijai turi būti perduodama raštu, nurodant suinteresuotosios šalies pavadinimą, adresą, e. pašto adresą ir telefono numerį.

Komisijos adresas susirašinėjimui:

European Commission Directorate-General for Trade Directorate H Office: N105 08/020 1049 Bruxelles/Brussel BELGIQUE/BELGIË El. paštas: TRADE-AD499-Footwear-Court@ec.europa.eu

4. Bylas nagrinėjantis pareigūnas

Suinteresuotosios šalys gali reikalauti, kad nagrinėjant bylą dalyvautų Prekybos generalinio direktorato pareigūnas. Šis pareigūnas yra suinteresuotųjų šalių ir Komisijos tyrimo tarnybų tarpininkas. Bylas nagrinėjantis pareigūnas peržiūri prašymus susipažinti su byla, ginčus dėl dokumentų konfidencialumo, prašymus pratęsti terminus ir trečiųjų šalių prašymus būti išklausytoms. Bylas nagrinėjantis pareigūnas gali surengti atskiros suinteresuotosios šalies klausymą ir veikti kaip tarpininkas, kad būtų visiškai įgyvendintos suinteresuotųjų šalių teisės į gynybą.

Visi prašymai būti išklausytoms dalyvaujant bylas nagrinėjančiam pareigūnui turėtų būti pateikiami raštu, nurodant prašymo priežastis. Prašymai būti išklausytoms dėl klausimų, susijusių su pradiniu tyrimo etapu, privalo būti pateikti per 15 dienų nuo šio pranešimo paskelbimo Europos Sąjungos oficialiajame leidinyje dienos. Po to prašymai būti išklausytoms turi būti pateikiami laikantis konkrečių terminų, kuriuos Komisija nustato savo raštuose šalims.

Bylas nagrinėjantis pareigūnas taip pat suteiks galimybę klausyme dalyvauti šalims, kurios galėtų pareikšti skirtingą požiūrį ir pateikti paneigiančių argumentų. Daugiau informacijos ir kontaktinius duomenis suinteresuotosios šalys gali rasti bylas nagrinėjančio pareigūno tinklalapiuose Prekybos generalinio direktorato svetainėje

http://ec.europa.eu/commission_2010-2014/degucht/contact/hearing-officer/

(1) OL C 80, 2012 3 17, p. 3.

(2) OL C 9, 2013 1 12, p. 5.

(3) OL L 275, 2006 10 6, p. 1.

(4) OL L 352, 2009 12 30, p. 1.